ฝรั่งหวนซื้อกลับ “บลูชิพ” ดัน SET ปิดบวก 29 จุด แนวโน้มพรุ่งนี้ตลาดพักตัวหลังขึ้นแรง
SET ปิดบวก 29 จุด รับนักลงทุนต่างชาติหวนซื้อกลับหุ้นบลูชิพ พร้อมได้ปัจจัยบวกจากเลือกตั้ง และผลประกอบการบริษัทจดทะเบียนไทยออกมาดี แนวโน้มวันพรุ่งนี้คาดตลาดพักตัว แนะติดตามตัวเลขเงินเฟ้อสหรัฐ ให้แนวรับไว้ที่ 1,545 จุด และแนวต้าน 1,570 จุด
SET ปิดบวก 29 จุด รับนักลงทุนต่างชาติหวนซื้อกลับหุ้นบลูชิพ พร้อมได้ปัจจัยบวกจากเลือกตั้ง และผลประกอบการบริษัทจดทะเบียนไทยออกมาดี แนวโน้มวันพรุ่งนี้คาดตลาดพักตัว แนะติดตามตัวเลขเงินเฟ้อสหรัฐ ให้แนวรับไว้ที่ 1,545 จุด และแนวต้าน 1,570 จุด
8 พ.ค. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยวันนี้ปรับตัวขึ้น Outperform กว่าตลาดหุ้นอื่นในภูมิภาคเอเชีย รับแรงซื้อกลับหลังสัปดาห์ที่ผ่านมาร่วงลงแรง และยังได้ปัจจัยบวกจาก Election Rally โดยจากสิถิติก่อนการเลือกตั้งประมาณ 1 สัปดาห์ จะหนุนตลาดหุ้นไทยปรับตัวขึ้นได้ราว 2% รวมถึงผลประกอบการไตรมาส 1/66 ของบริษัทจดทะเบียนไทยยังออกมาดีด้วย ทั้งธนาคารพาณิชย์ และค้าปลีก เป็นต้น
ขณะที่นักลงทุนผ่อนคลายในเรื่องของดอกเบี้ยสหรัฐมากขึ้น หลังเริ่มมองว่าดอกเบี้ยสหรัฐน่าจะผ่านจุดสูงสุดไปแล้ว
สำหรับแนวโน้มวันพรุ่งนี้คาดตลาดฯ น่าจะพักตัว จากวันนี้ปรับตัวขึ้นไปค่อนข้างมาก โดยแนะติดตามตัวเลขเงินเฟ้อสหรัฐ (CPI) ในคืนวันพุธนี้ ตลาดคาดไว้ที่ 5% เมื่อเทียบกับงวดเดียวกันของปีก่อน หากออกมาต่ำกว่าคาดจะเป็นบวกต่อตลาด และการทยอยประกาศผลประกอบการบริษัทจดทะเบียนไทยต่อเนื่อง ให้แนวรับไว้ที่ 1,545 จุด ส่วนแนวต้าน 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 2,591.19 ล้านบาท ปิดที่ 149.00 บาท เพิ่มขึ้น 3.50 บาท
ADVANC มูลค่าการซื้อขาย 2,184.94 ล้านบาท ปิดที่ 219.00 บาท เพิ่มขึ้น 5.00 บาท
CPALL มูลค่าการซื้อขาย 2,149.05 ล้านบาท ปิดที่ 65.00 บาท เพิ่มขึ้น 0.75 บาท
PTT มูลค่าการซื้อขาย 2,086.32 ล้านบาท ปิดที่ 31.00 บาท เพิ่มขึ้น 0.50 บาท
KBANK มูลค่าการซื้อขาย 2,065.11 ล้านบาท ปิดที่ 129.50 บาท เพิ่มขึ้น 2.50 บาท